“Dıı nèk'e dǫ naxıdzagı̨ı̨hwhǫ nı̨dè sı̨ t'akwełǫ̀ǫ̀ sedzagı̨ı̨hwhǫ hǫt'e,
eyı wenaahdì.
Dıı nèk'e dǫ gıxè aaht'ı̨ nı̨dè xàè edets'ǫ dǫ lanì naxıghǫnegeètǫ ha hǫt'e.
Hanìkò dıì,
gıts'ǫ dǫ aaht'e nıìle,
dıı nèk'e dǫ gıta gots'ǫ naxìhchì hǫt'e.
Eyı ts'ıhɂǫ̀ dǫ naxıdzagı̨ı̨hwhǫ hǫt'e.
Dıı yatı naxıts'ǫ̀ xàyaehtıı sìı wenaahdì,
‘Dǫ wı̨ı̨zìı edets'ǫ k'àowo nahk'e elı̨ nıìle.’
Sı̨ dasegį̀ı̨hɂa nı̨dè naxı̨ sı danaxegį̀ı̨hɂa ha hǫt'e.
Seyatıì k'èagı̨ı̨t'e nı̨dè naxı̨ sı naxıyatıì k'èagı̨ı̨t'e ha hǫt'e.
Sı̨ sets'ıhɂǫ̀ hanì naxıts'ǫ̀ eghàlageeda ha hǫt'e,
amìı sı̨ı̨hɂàa sìı gık'èezǫ-le t'à.
Jǫ ahjà-le xè gıts'ǫ̀ goıhde-le nı̨dè gıhołı̨į̀ gık'e whela ha-le ı̨lè.
Hanìkò dıì,
seyatıì k'ègeezǫ t'à ‘hołı̨ı̨ hots'èhtsı̨-le,’
gedı ha dìì.
Amìı sedzaı̨hwhǫǫ sìı Setà dzaı̨hwhǫ hǫt'e.
Dǫ wı̨ı̨zìı sexèht'eè gınadąą̀ enıìyah hòèhtsı̨ı̨ whìle.
Hahłà-le nı̨dè gıhołı̨į̀ gık'e whela ha-le ı̨lè.
Hanìkò dıì enıìyah łǫ gıaɂı̨ kò ı̨łaà sedzagı̨ı̨hwhǫ eyıts'ǫ Setà sı dzagı̨ı̨hwhǫ.
Hanìkò eyı sìı Nǫ̀htsı̨ Nı̨htł'è k'e dànì dek'eèhtł'èe sìı wek'ę̀ę̀ agode ha t'à agòjà,
‘T'asìı k'èxa-le sedzagı̨ı̨hwhǫ,’
dek'eèhtł'è.
“Setà wedahxà Yedàyeh Nezı̨ı̨ naxıts'ǫ̀ ahłe ha,
Setà wets'ǫ at'ı̨ hǫt'e.
Eyı naxıts'àdıı elı̨ı̨ sìı nììtła nı̨dè seghǫ ehkw'ı xàyahtı ha hǫt'e.
Kèhots'ı̨į̀hwho gots'ǫ sexè aaht'ı̨ ne t'à,
naxı̨ sı seghǫ xàyaahtı ha hǫt'e.
“Ts'ıɂǫ̀ aahde ch'à eyı hazǫǫ̀ naxıts'ǫ̀ haehsı̨ hǫt'e.
Gıts'ǫ ełègehdèe-kǫ̀ gots'ǫǫ̀ xànaxegeezhı ha ne.
Whaà-le-t'ıì dǫ ełaànaxegìhde ha eyıts'ǫ Nǫ̀htsı̨ gha sìghà aget'ı̨ gı̨ı̨wǫ ha.
Setà eyıts'ǫ sı̨ gok'ègeezǫ-le t'à hanì naxıts'ǫ̀ eghàlageeda ha hǫt'e.
Dıı naxıts'ǫ̀ haehsı̨ı̨ sìı eyı nèhòı̨wo nı̨dè dànì weghǫ naxıts'ǫ̀ gohdee sìı wenaahdì ha.
T'akwełǫ̀ǫ̀ eyı naxıts'ǫ̀ haehsı̨-le ı̨lè,
ı̨łaà naxıxè whıhda ı̨lè t'à.